**Aloite: Vähennetään päiväkotien sairaspäiviä ilmanpuhdistimilla**

**11.12.2023**

Jokaiselle perheelle tuttu lasten infektiokierre aiheuttaa vanhemmille huomattavaa taloudellista, henkistä ja jopa fyysistä rasitusta. Taudit leviävät päiväkodissa lapselta toiselle ja sairastuttavat myös varhaiskasvatuksen henkilökuntaa ja perheenjäseniä. Sairastelu kuuluu ikään, mutta tautien leviämistä voidaan ja pitää myös ehkäistä.

Käynnissä olevassa E3 tutkimushankkeessa yhtenä tärkeänä kysymyksenä on selvittää miten päiväkodin ilman tehokkaampi puhdistaminen vaikuttaa lasten ja henkilökunnan sairastavuuteen sekä päivähoidossa olevien lasten vanhempien työpoissaoloihin.

Alustavat tulokset ovat lupaavia: päiväkodeissa, joissa on lisätty ilmanpuhdistusta, lapset ovat sairastaneet noin 30 prosenttia vähemmän. Tämä on merkittävä muutos, sillä pienet lapset sairastavat useita viikkoja vuodessa: leikki-ikäiset keskimäärin 10-13 yhdestä kolmeen viikkoon kestävää tarttuvaa infektiota vuodessa ja 1–3-vuotiaat lapset 5–8 flunssaa vuodessa, vatsataudit päälle. Tämän myötä myös päiväkotien henkilökunta sairastaa paljon ja kipeiden lasten vanhemmille kertyy poissaoloja työstä.

Sairastamisen vähentäminen lisäisi siis paitsi lasten, vanhempien ja henkilökunnan hyvinvointia ja helpottaisi arkea, toisi merkittäviä säästöjä sijaistarpeen vähetessä ja vanhempien päästessä töihin.

Tutkimuksen lopulliset tulokset valmistuvat keväällä 2024. Esitän, että Vaasan kaupunki seuraa tutkimuksen tuloksia tarkkaan ja ryhtyy tarvittaviin toimenpiteisiin lasten, perheiden ja varhaiskasvatuksen henkilökunnan sairastavuuden vähentämiseksi ja hyvinvoinnin lisäämiseksi.

Ilmanpuhdistamien hinta tulee moninkertaisena takaisin, jos päiväkotien sijaisrumbaa saadaan vähennettyä. Ilmanpuhdistimet ovat helppo ja innovatiivinen tapa vahvistaa Vaasaa strategiaa lapsiystävällisenä kuntana.

Lisää E3 tutkimuksesta: <https://www.pandemicresponse.fi/fi>

Vaasassa 11.12.2023,

Lotta Alhonnoro (vihr)